เรามาออมเงินกันไหม?
&nbsp;
20 ส.ค. 2554

.....นรวีร์ วงศ์สมมาตร
หลายปีที่ผ่านมา มีคำคำหนึ่งซึ่งหลายท่านได้ยินจนกลายเป็นคำที่คุ้นหูไปแล้ว นั่นก็คือคำว่า “ออมเงิน” ไม่ว่าท่านจะทำกิจกรรมใดๆ ที่เกี่ยวข้องกับการเงินแล้วละก็ ผู้คนรอบข้างท่านมักจะให้คำแนะนำให้ออมเงิน เช่น ท่านอยากซื้อคอนโดมิเนียม ท่านก็ควรจะออมเงินสักก้อนเพื่อวางเงินดาวน์หรือไว้เป็นค่าใช้จ่ายสำหรับตกแต่ง หรือหากท่านจะส่งลูกเรียนหนังสือ ท่านก็ควรเริ่มออมเงินตั้งแต่ลูกท่านยังไม่เข้าโรงเรียน แม้กระทั่งท่านที่ต้องการเกษียณอย่างมีความสุข มีเงินจับจ่ายใช้สอยและรักษาพยาบาลเมื่ออายุมากขึ้น ท่านก็ควรที่จะเริ่มต้นออมเงินตั้งแต่วันนี้เพื่อไว้ใช้จ่ายหลังเกษียณ ทว่าประเด็นสำคัญก็คือหลายท่านเริ่มรู้สึกเบื่อหน่าย หรืออึดอัดกับคำว่า “ออมเงิน” เสียเต็มที อาจเป็นเพราะการออมเงินไม่สนุกเท่ากับการใช้เงิน จริงไหมครับ? วันนี้ผมขอนำเสนอแนวทางการออมเงินที่ง่ายๆ ไม่ซับซ้อน เพื่อให้บรรลุเป้าหมายทางการเงินได้โดยไม่เครียดกันมากเกินไปมาฝากดังนี้ครับ 
การทำบัญชีรับจ่ายรายสัปดาห์ หรือรายเดือน วิธีนี้เป็นวิธีที่ง่าย และทำให้เรารู้ค่าใช้จ่ายอย่างละเอียด ท่านสามารถประเมินการใช้เงินของตัวเองได้ทุกๆ เดือน ทว่าบางท่านอาจจะเลือกทำบัญชีรับจ่ายเป็นรายวันก็ได้ครับ หากท่านมีเวลาพอ สำหรับผมเลือกทำเป็นรายสัปดาห์ครับ เพราะทำเป็นรายวันบางครั้งก็ลืม หรือไม่มีเวลา 
การมีสติในการใช้จ่าย หลังจากที่ท่านจดบัญชีรายรับจ่ายแล้ว สมุดบัญชีดังกล่าวจะช่วยเตือนสติให้เห็นถึงพฤติกรรมการใช้เงินท่านอย่างชัดเจน หลายท่านอาจพบว่าค่าใช้จ่ายที่ท่านซื้อของเล็กๆ น้อยๆ วันละ 50100 บาท เมื่อรวมกันหลายๆ วันเข้าก็เป็นหลักพันได้ แล้วหากรวมกันเป็นปีก็คงจะหลายหมื่นบาท 
ดังนั้นการใช้อย่างระมัดระวังหรือการยับยั้งชั่งใจ และซื้อเท่าที่จำเป็นนั้นเป็นสิ่งสำคัญมาก โดยเฉพาะอย่างยิ่งเกี่ยวกับการใช้จ่ายด้วยบัตรเครดิต เช่น หากท่านต้องการซื้อกระเป๋า หรือสิ่งของราคาแพงๆ โดยใช้บัตรเครดิตก็ขอให้ระงับ และขอให้เก็บเงินจนกระทั่งสามารถซื้อของสิ่งนั้นได้ มิเช่นนั้นหากท่านสร้างนิสัยการซื้อของด้วยบัตรเครดิตอย่างขาดความระมัดระวัง จะทำให้ท่านมีโอกาสที่จะไม่สามารถชำระหนี้ได้ตามรอบระยะเวลาการเรียกเก็บ หากท่านไม่สามารถห้ามใจในการใช้บัตรเครดิตได้ ผมขอแนะนำให้ทิ้งบัตรเครดิตไว้ที่บ้าน และพยายามสร้างนิสัยการใช้จ่ายใหม่ด้วยการใช้เงินสดแทนการรูดบัตร หรือใช้จ่ายเท่าที่มีเงินครับ 
การสร้างวินัยทางการเงิน โดยหักอย่างน้อย 10% ของรายรับเก็บเอาไว้เป็นเงินออม นั่นคือในแต่ละเดือนหรือทุกครั้งที่มีรายได้เข้ามา ขอให้ท่านหักไว้อย่างน้อย 10% อย่างประจำและสม่ำเสมอ ที่เหลือจึงนำมาใช้จ่ายได้ หากท่านเริ่มมีวินัยในการออมเงินเป็นเหมือนที่ผมได้บอกไว้ได้เร็วเท่าไร ท่านก็สามารถบรรลุเป้าหมายทางการเงินได้เร็วเท่านั้นครับ 
การรู้จักเลือกลงทุน เพื่อให้ได้ผลตอบแทนมากกว่าเงินเฟ้อ เพราะเงินเฟ้อจะทำให้อำนาจการซื้อในระยะยาวของท่านลดน้อยลงไป ท่านจำเป็นต้องลงทุนในหลักทรัพย์ที่ให้ผลตอบแทนเพิ่มขึ้นอย่างน้อยก็ไม่แพ้เงินเฟ้อ เช่น ซื้อหุ้นที่มีปัจจัยพื้นฐานดี ซื้อกองทุนรวมซึ่งมีให้เลือกลงทุนหลากหลายรูปแบบ ซื้ออสังหาริมทรัพย์ให้เช่า หรือแม้แต่การซื้อทองคำ ก็สามารถสร้างโอกาสที่จะได้รับผลตอบแทนที่สูงกว่าเงินเฟ้อ ทั้งนี้ขอให้ท่านระลึกอยู่เสมอว่าการลงทุนทุกประเภทมีความเสี่ยง ท่านควรศึกษาข้อมูลก่อนการตัดสินใจ นอกจากนี้แล้วช่วงระยะเวลาการออมและจำนวนเงินที่ท่านต้องการเพื่อให้บรรลุเป้าหมายทางการเงินนั้นๆ ก็ส่งผลต่อการตัดสินลงทุนเช่นกัน อย่างไรก็ตาม ปัจจัยต่างๆ เหล่านี้ค่อยว่ากันต่อไปในโอกาสหน้าครับ
ทั้งหมดที่กล่าวมาผมหวังว่าท่านผู้อ่านจะนำสิ่งต่างๆ เหล่านี้ไปใช้เพื่อเริ่มต้นจัดการออมเงิน และข้อสำคัญขอให้ผู้อ่านใช้เวลาศึกษาข้อมูลในการออม และการลงทุนอย่างเต็มที่ หากไม่แน่ใจหรือสงสัยให้ค้นหาคำตอบจากผู้เชี่ยวชาญทางการเงินการลงทุน เพื่อให้เกิดความเข้าใจโดยละเอียดก่อนลงมือปฏิบัติครับ